
PËR MËNYRAT E USHTRIMIT TË FUNKSIONEVE NGA SEKSIONET E ADMINISTRIMIT DHE TË MBROJTJES SË TOKËS NË QARK DHE ZYRAT E MENAXHIMIT DHE TË MBROJTJES SË TOKËS NË KOMUNË 
DHE /OSE BASHKI

Në mbështetje të nenit 100 të Kushtetutës dhe të neneve 7, 12 e 13 të ligjit nr. 8752, datë 26. 3. 2001 “Për krijimin dhe funksionimin e strukturave për administrimin  dhe mbrojtjen e tokës”, me propozimin e Ministrit të Bujqësisë dhe të Ushqimit dhe të Ministrit të Pushtetit Vendor dhe të Decentralizimit, Këshilli i Ministrave 

V E N D O S I:

Në zbatim të këtij vendimi, termat e mëposhtme kanë këto kuptime:
a) “Resurs” nënkupton të gjitha përkufizimet e përdorura në nenin 11 të ligjit nr. 8752, datë 26. 3. 2001.
b) “Ndryshim” nënkupton ndryshimin e kategorizimit të resurseve të përcaktuara në pikën 10 të këtij vendimi.
c) “Kategori toke” nënkupton vlerësimin e tokës bujqësore sipas bonitetit.
ç) “Përdorues shtetëror” nënkupton institucionet shtetërore që kanë tokë në përdorim.

I. FUNKSIONET DHE DETYRAT E SEKSIONIT TË ADMINISTRIMIT DHE MBROJTJES SË TOKËS.

1. Seksioni i administrimit dhe mbrojtjes së tokës në qark ka për detyrë përcaktimin, dokumentimin dhe publikimin e të dhënave, në formën e hartave e regjistrave, dhe kryerjen e procedurave për ndryshimet, përdorimin, vlerësimin dhe mbrojtjen e resurseve në juridiksion të qarkut.
2. Seksioni i administrimit dhe mbrojtjes së tokës në qark krijon bazën e të dhënave dhe sistemin e të dhënave të kadastrës për njësitë e qeverisjes vendore.
3. Seksioni i administrimit dhe mbrojtjes së tokës në qark për resurset në juridiksion të qarkut, komunës dhe/ose bashkisë, mban regjistra dhe harta kadastrale për:
a) kategorizimin e resurseve;
b) pronësinë e tyre;
c) përdorimin e tyre;
ç) vendndodhjen (pozicionin, kufijtë, koordinatat, madhësinë, pjerrësinë etj);
d) treguesit, fizikë e kimikë;
dh) vlerën;
e) zonat e dëmtuara ose të rrezikuara nga dëmtimet fizike, erozioni, shkretëtirëzimi, degradimi e ndotja.
4. Seksioni i administrimit dhe mbrojtjes së tokës në qark krijon dokumentacionin nga shfrytëzimi i hartave dhe i regjistrave ekzistuese, këmbimi i dokumentacionit falas me zyrat e regjistrimit, drejtoritë e shërbimit pyjor, drejtoritë e bujqësisë dhe ushqimit, seksionet e urbanistikës dhe institucionet e tjera, shtetërore dhe private, që zotërojnë të dhëna nga matjet e thjeshta, inventarizimet, rivelimet tipografike, fotografitë ajrore, imazhet satelitore etj.
5. Mënyra e mbajtjes së të dhënave në regjistra përgatitet nga Ministria e Bujqësisë dhe e Ushqimit, në bashkëpunim me Ministrinë e Pushtetit Vendor dhe të Decentralizimit. Regjistrat të jenë të njësuar për të gjitha seksionet e administrimit të tokës në qarqe dhe të detyrueshme për t’u plotësuar.
6. Për pasqyrimin e treguesve të të dhënave, njësia bazë të jetë ngastra, pronë private dhe publike.
7. Seksioni i administrimit dhe mbrojtjes së tokës në qark, në bashkëpunim me institucionet, private dhe shtetërore, përgatit, përditëson dhe ruan të dhënat gjeografike, në formën e hartave, për çdo komunë dhe/ose bashki, në juridiksion të qarkut.
8. Hartat e administrimit të tokës të jenë të shkallës 1-1000, 1-2500, 1-5000, 1-10 000 dhe 1-25000.
9. Kategorizimi i resurseve të jetë: tokë bujqësore, tokë urbane e fshatit (truall), tokë pyjore, pyll, kullotë, livadh, breg lumi, tokë e pafrytshme.
10. Seksioni i administrimit dhe mbrojtjes së tokës në qark dhe zyra e menaxhimit dhe mbrojtjes së tokës në komunë dhe/ose bashki pasqyrojnë të dhënat për treguesit fizikë, kimikë dhe të bonitetit të tokave bujqësore.
11. Seksioni i administrimit dhe mbrojtjes së tokës në qark shërben si bazë lidhjeje për sistemet informatike të specializuara për nevojat që kanë institucionet e ndryshme dhe njësitë e qeverisjes vendore, kur ato përdorin të dhënat kadastrale.
12. Seksioni i administrimit dhe mbrojtjes së tokës në qark kryen shërbime dypalëshe, informacione me zyrën e regjistrimit të pasurive të paluajtshme për ndryshimet e pronësisë dhe bashkimet e parcelave, si rezultat i efektit të tregut të tokës ndryshimet pasqyrohen çdo 6 muaj.
13. Seksioni i administrimit dhe mbrojtes së tokës në qark u jep të dhëna kadastrale edhe për elemente të tjerë të administrimit, personave, fizikë e juridikë, privatë, kundrejt tarifave të miratuara nga Ministri i Bujqësisë dhe i Ushqimit.
14. Seksioni i administrimit dhe mbrojtjes së tokës në qark kryen procedurat për ndryshimet e kategorive të tokës, në bazë të aktit të organit përkatës, sipas dispozitave në fuqi, dhe bën pasqyrimet përkatëse në regjistrat dhe në hartat.
15. Seksioni i administrimit dhe mbrojtjes së tokës në qark kryen procedurat për zbatimin e vendimeve të organeve shtetërore përgjegjëse për kalimet dhe ndryshimet në gjendjen e tokave dhe bën pasqyrimet përkatëse.
16. Seksioni i administrimit dhe mbrojtjes së tokës në qark ndjek përditësimet periodike të fondit të tokës dhe kryen veprimet përkatëse në dokumentacion. Në bashkëpunim me institucionet e specializuara, shtetërore ose private, organizon punën për kryerjen e rilevimeve topografike.
17. Seksioni i administrimit dhe mbrojtes së tokës në qark, në bazë të dokumentacionit që merr nga zyra e menaxhimit dhe mbrojtjes së tokës në komunë dhe/ose bashki pasqyron çdo 6 muaj të dhënat e fondit të tokës bujqësore, të tokave pyjore e pyjeve, kullotave, livadheve, trojeve, brigjeve të lumenjve dhe tokave të pafrytshme; dhe përmbledhëset e fondit, në shkallë qarku, paraqiten në Ministrinë e Bujqësisë dhe të Ushqimit. Ministria e Bujqësisë dhe e Ushqimit bën përmbledhësen në shkallë republike.
18. Seksioni i administrimit dhe mbrojtjes së tokës në qark, në bashkëpunim me institucionet e specializuara, kryen studime për përdorimin e tokës sipas metodikave të miratuara nga organet përgjegjëse dhe ndjek zbatimin e tyre.
19. Seksioni i administrimit dhe mbrojtjes së tokës në qark dhe zyra e menaxhimit dhe mbrojtjes së tokës në komunë dhe/ose bashki pasqyrojnë, çdo vit, ndryshimet në përdorimin e tokës dhe bëjnë përmbledhëset në shkallë komune dhe qarku. Ministria e Bujqësisë dhe e Ushqimit bën përmbledhësen në shkallë republike.
20. Seksioni i administrimit dhe mbrojtjes së tokës në qark dhe zyra e menaxhimit dhe mbrojtjes së tokës në komunë dhe/ose bashki, pasqyrojnë, çdo vit, ndryshimet e treguesve, fizikë e kimikë, të tokës si rezultat i kryerjes së analizave nga zotëruesit, privatë dhe shtetërorë, në laboratorë të certifikuar dhe në bashkëpunim me institucionet e specializuara, në përputhje me metodikat e miratuara nga Instituti i Studimit të Tokave, dhe bëjnë ndryshimet në kategorizimin e tokave sipas bonitetit.
21. Në rastet e dëmtimit të cilësive të tokave, si rezultat i veprimit të faktorëve natyrorë, ndryshimi i kategorisë së tokave sipas bonitetit bëhet me miratim të Ministrit të Bujqësisë dhe të Ushqimit. Ndryshimi bëhet me propozimin e seksionit të administrimit dhe mbrojtjes së tokës në qark dhe në bazë të aktvlerësimit zyrtar të Institutit të Studimit të Tokave.
22. Seksioni i administrimit dhe mbrojtjes së tokës në qark dhe zyra e menaxhimit dhe mbrojtjtes së tokës në komunë dhe/ose bashki, në bashkëpunim me institucionet e specializuara kryejnë procedurat për vlerësimin e tokave, për përcaktimin e vlerës, të shpronësimit e taksimit, në bazë të metodikave të miratuara për këtë qëllim nga Ministri i Bujqësisë dhe i Ushqimit.
23. Seksioni i administrimit dhe i mbrojtjes së tokës në qark, në bashkëpunim me zyrën e menaxhimit dhe mbrojtjes së tokës në komunë dhe/ose bashki, ndjekin dhe mbështesin zbatimin e politikave a të projekteve të miratuara nga organet përkatëse për forcimin e fermave private.
24. Seksioni i administrimit dhe mbrojtjes së tokës në qark, në bashkëpunim me zyrën e menaxhimit dhe mbrojtjes së tokës në komunë dhe/ose bashki, përcaktojnë dëmtimet e tokës bujqësore nga ndërtimet pa leje. Për shkeljet marrin masa administrative, të përcaktuara sipas ligjit nr. 7697, datë 7.4.1993 “Për kundërvajtjet administrative” dhe njoftojnë organet drejtuese të komunës dhe/ose të bashkisë e qarkut.
25. Seksioni i administrimit dhe mbrojtjes së tokës në qark bashkërendon punën me zyrën e menaxhimit dhe mbrojtjes së tokës në komunë dhe/ose bashki dhe me institucionet e specializuara shtetërore për përcaktimin e zonave të dëmtuara ose të rrezikuara nga dëmtimet, si rezultat i erozionit, shkretëtirëzimit, degradimit e ndotjeve.
26. Seksioni i administrimit dhe i mbrojtjes së tokës në qark kontrollon zbatimin e projekteve për shfrytëzimin e resurseve nga shoqëritë private. Në raste shkeljesh, merr masa administrative, të përcaktuara në ligjin nr. 7697, datë 7.4.1993 dhe njofton organet drejtuese të komunës dhe/ose bashkisë, qarkut dhe institucionin shtetëror, i cili ka lëshuar licencën e shfrytëzimit.
27. Seksioni i administrimit dhe i mbrojtjes së tokës në qark bashkëpunon me zyrën e planifikimit të territorit të qarkut për kryerjen e studimeve, për krijimin dhe zgjerimin e sipërfaqeve urbane në zonat rurale.

II. FUNKSIONET DHE DETYRAT E ZYRËS SË MENAXHIMIT DHE MBROJTJES SË TOKËS

1. Zyra e menaxhimit dhe mbrojtjes së tokës në komunë dhe/ose bashki ka për detyrë grumbullimin e të dhënave dhe kryen procedurat për shfrytëzimin e resurseve, që me ligj i kalojnë komunës dhe/ose bashkisë.
2. Zyra e menaxhimit dhe mbrojtjes së tokës në komunë dhe/ose bashki kryen studime për përdorimin e resurseve, që me ligj i kalojnë komunës dhe/ose bashkisë. Studimet miratohen nga këshilli i komunës dhe/ose i bashkisë.
3. Zyra e menaxhimit dhe mbrojtjes së tokës në komunë dhe/ose bashki ndjek procedurat për dhënien me qira të tokës bujqësore, pyjeve, kullotave, livadheve, tokave pyjore e brigjeve të lumenjve, që me ligj i kalojnë në përdorim komunës dhe/ose bashkisë.
4. Zyrat e menaxhimit dhe mbrojtjes së tokës në komunë dhe/ose bashki ndjek zbatimin e projekteve për përdorimin dhe mbrojtjen e tokës, të hartuara nga komuna, qarku ose institucionet shtetërore.
5. Zyra e menaxhimit dhe mbrojtjes së tokës në komunë dhe/ose bashki është përgjegjëse përpara organeve drejtuese të komunës dhe/ose të bashkisë për shfrytëzimin e resurseve.
6. Seksionet e administrimit dhe mbrojtjtes së tokës në qark bashkëpunojnë me zyrën e menaxhimit dhe mbrojtjes së tokës në komunë dhe/ose bashki dhe me institucionet e specializuara për hartimin e studimeve për përdorimin e tokës.
7. Seksionet e administrimit dhe mbrojtjes së tokës, në studimet për përdorimin e tokës, përcaktojnë termat e referencës, mundësitë për ndryshime, vlerësojnë përshtatshmërinë e tokës dhe mundësitë mjedisore, ekonomike e shoqërore.
8. Studimet për përdorimin e tokës, të hartuara nga institucionet e specializuara, nga seksionet e administrimit dhe mbrojtjtes së tokës në qark dhe nga zyra e menaxhimit dhe e mbrojtjes së tokës në komunë dhe/ose bashki diskutohen për një periudhë 2-mujore në bashkinë e njësive vendore, për të cilat është kryer studimi.
9. Studimet e kryera nga seksioni i administrimit dhe mbrojtjes së tokës në qark dhe zyra e menaxhimit të mbrojtjes së tokës në komunë dhe/ose bashki, përpara miratimit, vlerësohen të paktën nga dy institucione të specializuara, të përcaktuara nga Ministri i Bujqësisë dhe i Ushqimit.
10. Studimet për përdorimin e tokës, përpara zbatimit, miratohen në këshillin e qarkut.

III. PROCEDURAT PËR NDRYSHIMIN E KATEGORIZIMIT TË RESURSEVE

1. Ndryshimi i kategorisë së tokave pyjore, kullotave, livadheve dhe pyjeve në tokë bujqësore, për efekt të zbatimit të normave ligjore përkatëse, në përputhje me udhëzimin e Ministrit të Bujqësisë dhe të Ushqimit, me propozimin e këshillit të komunës dhe/ose bashkisë dhe këshillit të qarkut, miratohet nga Ministri i Bujqësisë dhe i Ushqimit.
2. Ndryshimi i kategorisë së tokave pyjore, kullotave, livadheve e pyjeve shtetërore në toka bujqësore, me propozimin e këshillit të komunës dhe/ose bashkisë dhe këshillit të qarkut, miratohet nga Ministri i Bujqësisë dhe i Ushqimit.
3. Ndryshimi i kategorisë së tokave bujqësore, pyjore, kullotave, livadheve e pyjeve në tokë truall bëhet sipas procedurave të përcaktuara në ligjin nr. 8405, datë 17.9.1998, “Për urbanistikën”.
4. Ndryshimi i kategorisë nga tokë e pafrytshme më tokë bujqësore, tokë pyjore, pyll, livadh dhe kullotë bëhet me propozimin e këshillit të komunës, dhe/ose bashkisë dhe të këshillit të qarkut dhe miratohet nga Ministri i Bujqësisë dhe i Ushqimit.
5. Ndryshimi i kategorisë nga tokë bujqësore në tokë të pafrytshme, në livadh, kullotë, tokë pyjore dhe pyll bëhet me propozimin e këshillit të komunës dhe/ose bashkisë dhe të qarkut dhe miratohet nga Ministri i Bujqësisë dhe i Ushqimit.
6. Ndryshimet sipas pikave 1,2,3 dhe 4, të sipërpërmendura bëhen sipas raportit teknik të hartuar nga zyra e menaxhimit dhe mbrojtjes së tokës në komunë dhe/ose bashki, nga seksioni i administrimit dhe mbrojtjes së tokës në qark, në bashkëpunim me Drejtorinë e Bujqësisë dhe të Ushqimit dhe me Institutin e Studimit të Tokave. Ministri i Bujqësisë dhe i Ushqimit harton udhëzim të veçantë për ndryshimet, sipas pikave të sipërpërmendura.

IV. PËR MBROJTJEN DHE RIAFTËSIMIN E TOKAVE

1. Institucionet shtetërore, që japin licenca shfrytëzimi për resurset, për qëllime jobujqësore, të cilat, me ligj, janë vënë në përdorim të qarkut, të komunës dhe/ose bashkisë, janë të detyruara të marrin mendimin e këshillit të qarkut, të këshillit të komunës dhe/ose bashkisë dhe miratimin e Ministrit të Bujqësisë dhe të Ushqimit.
2. Institucionet shtetërore, që japin licenca shfrytëzimi, për qëllime jobujqësore, për tokat bujqësore shtetëtore, janë të detyruara të marrin miratimin e Ministrit të Bujqësisë dhe të Ushqimit.
3. Kur personi fizik ose juridik, lidh marrëveshje me pronarë privatë toke, institucioni shtetëror, që jep licencë shfrytëzimi, është i detyruar të marrë miratimin e këshillit të komunës dhe/ose bashkisë.
4. Në të gjitha rastet, investitori që shfrytëzon resurset për qëllime jobujqësore është i detyruar t’i kthejë ato në gjendjen e mëparshme, jo më vonë se 6 muaj nga përfundimi i shfrytëzimit.
5. Riaftësimi i resurseve bëhet nga investitori, sipas projekteve të riaftësimit. Projektet e riaftësimit, përpara zbatimit, vlerësohen nga Instituti i Studimit të Tokave dhe miratohen nga institucioni që ka në pronësi ose në përdorim resursin.
6. Vendimi nr. 256, datë 2.8.1991 i Këshillit të Ministrave “Për rregulloren, për regjistrimin, ndryshimin dhe kalimin në gjendjen e tokave dhe detyrat e kadastrës” dhe çdo akt tjetër nënligjor, që bie në kundërshtim me këtë vendim, shfuqizohen.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano



